Pakuotės lapelis: informacija vartotojui

NEUROMED geriamieji lašai (tirpalas)
skystasis ekstraktas iš valerijonų šaknų, šventagaršvių šaknų, melisų lapų, apynių spurgų, levandų žiedų 


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 4 savaites Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra NEUROMED ir kam jis vartojamas
2.	Kas žinotina prieš vartojant NEUROMED
3.	Kaip vartoti NEUROMED
4.	Galimas šalutinis poveikis
5.	Kaip laikyti NEUROMED
6.	Pakuotės turinys ir kita informacija


1.	Kas yra NEUROMED ir kam jis vartojamas

Tradicinis augalinis vaistas, kurio indikacijos pagrįstos tik ilgalaikiu vartojimu, skirtas nestipriems nervinės įtampos simptomams mažinti, miegui gerinti bei virškinimo sutrikimams lengvinti.


2.	Kas žinotina prieš vartojant NEUROMED

NEUROMED vartoti draudžiama:
· jeigu padidėjęs jautrumas preparato sudėtyje esančioms medžiagoms.

Įspėjimai ir atsargumo priemonės:
· Vaisto nerekomenduojama naudoti jaunesniems nei 12 metų asmenims, nes nėra atlikta atitinkamų saugumo tyrimų.
· Jeigu vartojant šį vaistą ilgiau negu 4 savaites simptomai išlieka ar pasunkėja, būtina pasitarti su gydytoju ar kvalifikuotu sveikatos priežiūros specialistu.
· Šventagaršvių šaknyse esantys furanokumarinai didina žmonių odos jautrumą šviesos poveikiui ir tai gali sukelti odos uždegimą, todėl šventagaršvių preparatų vartojimo laikotarpiu reikėtų vengti būti saulėje arba gydytis ultravioletiniais spinduliais.

Vaikams ir paaugliams
Vaisto nerekomenduojama naudoti jaunesniems nei 12 metų asmenims, nes nėra atlikta atitinkamų saugumo tyrimų.

Kiti vaistai ir NEUROMED
Preparatas gali stiprinti vaistų nuo skausmo, neuroleptikų ir kitokių raminamųjų vaistų poveikį.
Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.
Saugumo tyrimų nėščiosioms ar žindyvėms nėra atlikta. Imantis bendrų atsargumo priemonių, jei trūksta duomenų, vaisto vartoti nėščiosioms ar žindyvėms nerekomenduojama.
Poveikis vaisingumui nežinomas.

Vairavimas ir mechanizmų valdymas
Preparatas gali mažinti gebėjimą vairuoti ir valdyti mechanizmus. Šio preparato pavartoję pacientai neturėtų vairuoti ar valdyti mechanizmų.

NEUROMED sudėtyje yra etanolio
Šio vaisto sudėtyje yra ne mažiau kaip 61,5 % (V/V) etanolio, t.y. iki 170,7 mg dozėje. Toks dozėje esantis alkoholio kiekis atitinka 3,41 ml alaus, 1,42 ml vyno. Mažas alkoholio kiekis, esantis šio vaisto sudėtyje, nesukelia pastebimo poveikio.


3.	Kaip vartoti NEUROMED

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Vartojimo metodas
Vartoti per burną.

Suaugusiems ir vaikams nuo 12 metų
Gerti 1 – 3 kartus per dieną po 10 – 20 lašų.

Jeigu vartojant vaistą negalavimai išlieka ilgiau kaip keturias savaites, būtina pasitarti su gydytoju ar kvalifikuotu sveikatos priežiūros specialistu.

Vartojimas vaikams
Vaisto nerekomenduojama naudoti jaunesniems nei 12 metų asmenims, nes nėra atlikta atitinkamų saugumo tyrimų.

Pamiršus pavartoti NEUROMED
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
Imuninės sistemos sutrikimai
Galimi alerginės ar į ją panašios reakcijos (dilgėlinės, niežėjimo) pavieniai atvejai.

Virškinimo trakto sutrikimai
Pavartojus valerijonų šaknų preparatų gali atsirasti virškinimo sutrikimo simptomai (pavyzdžiui, pykinimas, pilvo diegliai).

Jei pasireiškia kiti, anksčiau nepaminėti šalutiniai reiškiniai, reikia pasitarti su gydytoju ar kvalifikuotu sveikatos priežiūros specialistu.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti NEUROMED

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 ºC temperatūroje. 
Buteliuką laikyti išorinėje dėžutėje, kad preparatas būtų apsaugotas nuo šviesos.
Buteliuką laikyti sandarų.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

NEUROMED sudėtis
-	Veiklioji medžiaga: skystasis ekstraktas iš valerijonų šaknų,  šventagaršvių šaknų,  melisų lapų, apynių spurgų,  levandų žiedų. 1 ml geriamųjų lašų yra 1 ml skystojo ekstrakto (1:2) iš Valeriana officinalis L.s.l., radix (valerijonų šaknų), Angelica archangelica L. radix (šventagaršvių šaknų), Melissa officinalis L., folium (melisų lapų), Humulus lupulus L., flos (apynių spurgų), Lavandula angustifolia Mill., flos (levandų žiedų) (6/4/5/2/3). Ekstrahentas: 70 % (V/V) etanolis.
1ml tirpalo yra apie 17-20 lašų.
· Pagalbinių medžiagų nėra.

NEUROMED išvaizda ir kiekis pakuotėje

Gelsvai rudos spalvos, skaidrus, silpno kvapo skystis.
Laikymo metu gali iškristi nuosėdų, tačiau jos preparato veiksmingumui įtakos nedaro.
Kartono dėžutėje yra vienas buteliukas, kuriame yra 50 ml tirpalo.


Registruotojas ir gamintojas:

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „Valentis“
Molėtų pl. 11
LT-08409 Vilnius
Tel.: +370 5 2701225
Faksas: +370 5 2701223


Šis pakuotės lapelis paskutinį kartą peržiūrėtas 2022-02-15.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

